Nùmenor

(Nùmenor ab J.R.R. Tolkien, appendix A ios "Ringenpoti")
Ex vasyens Eldar, Fëanor buit is meist namic ed versen in ia weidas ed sagvens, edschi is meist gururic ed inat. Is digh ia Tri Joyels, ia silmarilli, ed ibs conferit id arg iom Dwo Drus, Telperion ed Laurelin, qua ee-seikwnt ir luce do id Valarland. Morgoth is Peindo taunieyit, ed is rieubh ia, ed kun is hieb destruct ia Drus, is abbohr ia silmarilli do Medioghehrd ed kuzdbohnd ia do sien staur poli ios Thangorodrim. Protiev id vol im Valar, Fëanor likw id Sahide Rig ed exilit-se do Medioghehrd, dreibhend con se un large part siens folk, inghi sien foll gurur, is dwighskwit ad Morgoth ei redahe ia Joyels. Tetos id weir quod i Eldar ed i Edain ieg protiev id Thangorodrim, aunspeh weir quod dohlg ende, pro i, do un complete kasra. I Edain (Atani) eent tri Menscenfolks qua, kun ghohdeer do id West os Medioghehrd ed ep ia ripas ios Immense Mar, allier-se im Eldar contra iom Peind. 
Tri ghams buir pagen inter Eldar ed Edain : tod em Luthien ed Beren, tod em Idril ed Tuor, fin-ye tod em Arwen ed Aragorn, ed med tod senst conjugia, ia diu disyugen branches im Pwolelfs buir samghaten ed ir genti retulgen. 
Luthien Tinùviel eet dugter os Roy Thingol Greismantel, Roy os Doriath ye id Prest Aiwo, yed ays mater eet Melian, ois id Valarfolk. Beren eet son os Barahir, ex id Presto Dom im Edain. Comrieubheer un silmaril ex id Isern cron os Morgoth. Lùthien, tuntos os merti condition, buit lust proaiwo pro id elf gent. Ia gohn un son, Dior, ed Elwing, ia dugter tos son, naxihsit id silmaril. 
Idril Celebrindal eet dugter os Turgon, iom Roy ios kohlt citad Gondolin. Tuor eet is son os Huor ios Dom os Nador, ios Tritios Dom im Edain, ed tos quod buit besonters namic unte ia weirs contra Morgoth. Earendil is Fanzower eet ir son. 
Earendil wohd Elwing ed dank ia maghs ios silmaril uperfanzowit ia Skadhs ed ghohdit do Dalgwest, ed bahnd ka ambassador imElfs ed im Menscen, sib udprohg ia khalassa qua vimohgh vinces Morgoth. Earendil buit nel-ye autoriset ad rikes Medioghehrd, ed eys nav bertor ios silmaril buit lohncen do ia nebsa quer id naswehbht, figurend un star in id firmament ed un spehznayc pro i Medioghehrdweikers kwehndend sub id waldh ios Ghieterpoti ed eysen slougs. Tik ia silmarilli conserveer id auwalo luce om Valinors Dwo Drus, kam id blig pre Morgoth hiebit poisont ia, eti dwo silmarilli buir lust ye id end ios Prest Aiwios. To hol est relat in id Silmarillion, kam pelu alya dayir Elfs ed Menscens. 
Ies sons os Earendil eent namen Elros ed Elrond, ies Peredhil, wa Pwolelfs. Tik in iens nadurit id genti iom heroyic potis quoy rul i Edain unte id Prest Aiwo, ed pos Gil-Galads pehden, ir descendants buir ies sauls, in Medioghehrd, quoy skip id khandan iom Megilelf Roys.
Ye id fin ios Prest Aiwios, i Valar dwigh im Pwolelfs chuses irrevocable-ye ender quoter race i viensch gwehme. Elrondo chus bayghe id Elf gent, ed is bihsit un Weidamayster. It ei buit mohght id samum aman quem im Megilelfs dar keungend in Medioghehrd, qui, malalti de ia Merti Lands, poiss quanlibt abplues ex ia Greis Havens ed seghel kye Dalgwest, ed tod aman buit im dahn brunges hatta kun interveneer ia changes in tod mund. Bet ad Elronds purts, un cheus buit kathalika impost : auter lites con iom trans ia circules ios mund, we, sei decidient mane scheischaung, endue merti skeip ed mehre in Medioghehrd. Yoitkwe pro Elrond ia chances anaect ab id Ringweir buir quanta peinkladen. 
Elros chus bayghe menscgenos ed mane bayna i Edain, yed ei buit concedden dalgayu, plurs longer quem id gwit im lyter Menscen. 
Po ia payttens kwohnden unte ia katu protie Morgoth, i Valar, Paleks ios Mund, ijieb im Edain un land quer page, dalg ud ia dangers os Medioghehrd. Itak i pleisti ventureer Mari ed nihn ab id Star os Earendil, ghohdeer do id mier insule Elenna, id meist westi iom Merti Lands. Ed i sul ter id rig Nùmenor. 
Un hogo ghyor lud medsu id araszi, id Meneltarma, ed ud idso scim, qui hieb skarpvid eeghehdent dyehrce id albh Tor os Eressëa, id mier port im Eldar. Tetos eegwehme i Eldar ad faungmoene i Edain, ed eebrungeihnt i ir weida kam ir sagven, ed ee-sanbaweihnt i med dons. Yed i Nùmenoris eent submiss uni dastur : id « Ban im Valar », quod im forbohd fanzowe wesstro, exter vid iren wi ripas, we tente trehde ia Nemerti Lands. Ar quayque im hieb est allodht un jumiungo quod, in-kap, eet tris longer quem tod im lyter Menscen, i dohlg remane os merti condition, i Valar ne poittend oistrage ud i id Menscenghab (wa quo dohlg bihe namen serter id Kyehrsen Fat im Menscen)
Elros buit is prest Roy os Nùmenor, gnoht sekwos-ye sub id megilelf nam Tar-Minyatur. Brungend men dalgayu, eys de descendants eent merti. Kun bihr staur, contesteer id cheus irs atav, wehnend brunges tod nemertum eni gwitu, quod eet id meinyun devolwt imElfs, ed murmureer contra id Ban. It diegh-se id rebellion, quod, bustighen ab ia malefic talims os Sauron, sollit bringhes id submersion os Nùmenor ed id ruine ios awios mundios, kam relaten in Akallabêth. 
En ia nams iom Roys ed iam Rayns os Nùmenor : Elros Tar-Minyatur, Vardamir, Tar-Amandil, Tar-Elendil, Tar-Meneldur, Tar-Aldarion, Tar-Ancalimë (prest regnant wanakti), Tar-Anârion, Tar-Sûrion, Tar-Telperiën (ia dwot Rayn), Tar-Minastir, Tar-Ciryatan, Tar-Atanamir is Megil, Tar-Ancalimon, Tar-Telemmaitë, Tar-Vanimeldë (ia trit Rayn), Tar-Alcarin, Tar-Calmacil. 
Pos Calmacil, ies Roys regneer sub uno namdehsa in Nùmenori (we adûnaic) bahsa : Ar-Adunakhôr, Ar-Zimrathôn, Ar-Salkalthôr, Ar-Gimilzôr, Ar-Inziladun. Inziladun recognih ia errors iom Roys, sien predecessors, ed se mutaniem do Tar-Palantir, iom « Dalgspohc ». Eys dugter habiet sollt regne ka quarta Rayn sub id nam Tar-Miriel, bet is nepot ios roy usurpit id scepter ed is buit Pharazôn is Golden, sent Roy im Nùmenoris. 
Sub Tar-Elendils regne, ia prest navs im Nùmenoris lans iter do Medioghehrd. Ia ater purt ios Roy eet un dugter, Silmariën. Eys son eet Valandil, is prest iom Swamens os Andûnië, in id west ios land, gnoht ob id angh prientia quod bohnd i im Eldar. Bayna eys descendants wehse Amandil, sensto Swamen os Andûnië, ed eys son, Elendil is Megil. 
Is sixt Roy apterlikwit tik oin purt, un dugter. Ia bihsit ia prest Rayn, buitghi promulget un reul quod buw el atst purt ios Roy, ner au ster, ka hered ios scepter. 
Id rig Nùmenor nadurit tiel id end ios Dwot Aiwios, ed bfuyi crohsc ids augos ed splendor, ed tiel id medyo tos Aiwios, ischi Nùmenoris buweer-se stets hakimer ed joyeuser. Id presto signe ios Skadh quod sollit deuskihes Nùmenor ubgwohm sub id regne os Tar-Minastir, oindemt Roy. Isge yis un staur armada kay khalasse Gil-Galad. Is kiem i Eldar, yedschi jalousit i. I Nùmenoris hiebeer biht ye tod zamano megil fanzowers, explorend vasya mars tiel Orient, api, eni vighid Occident, ed eelanguient de plues ep bant wedor, ed meis gwiveer in joy, ye meis edel eet ir ghigda de id nemertum im Eldar. 
Eti, ies Roys quoy success Minastir vighid opnos ed magh. In-kap, i Nùmenoris eelandent do Medioghehrd ka potis ed prients im lyter Menscen, waurs ab Sauron, bet enod ir ports bihr polis supodehnd vast parts ios khayghian. Atanamir ed eys descendants eelwont un gwaur ghehld, ed ia navs im Nùmenoris eereikent lwonbekladen. 
Nu-wohgv Tar-Atanamir ka prest ouvert-ye protiev id Ban, sigwrnd od is poiss dik-ye kupes id gwit im Eldar. Ed id Skadho tug ed id men os mohrt deuskihsit id kerd iom folks, ed i Nùmenoris oiscisseer-se inter mutu, hois wohs ies Roys ed qui buir ir tarafdars ed disvols ud i Eldar ed i Valar, ed ciois ti rhayr-kathire qui se kiel i Dervs. Ti eegwivent majoritar-ye in id west ios land. 
Ies Roys ed ir tarafdars likweer lyt ed lyt id usage iom eldarin bahsas ed gwohm un tid kun is dwogimt Roy wieldh sub uno nam os Nùmenori forme, se kaleinhd Ar-Adunakhôr, « Swamen os Occident ». To kwohk bedebah im Dervs ar tuntos hiebeer ijapt tod titule til oini im Valar, au ei-pet Prestgnaht Roy. Edghi Ar-Adunakhôr inkiepit persecute i Dervs ed kyase qui nud ouvert-ye ia elf bahsas, ed i Eldar naiweti prohp in Nùmenor. 
Quayque id augos ed id opnos im Nùmenoris bfuyi crohsc, ir jumiung eemimeinct ye meis-ye ieug ir paur de mohrt ed i lus cada joy de gwit ep ardh. Tar-Palantir se strohng ad remides id edwoln, bet pior sert, rebellion ed contestation grohm in Nùmenor. Kun is mohr, eys nepot, chef im rebells, lambh id scepter ed bihsit Roy Ar-Pharazôn. Ar-Pharazôn is Golden buit is meist klewost ed augost vasyen Roys, ed is ambitionit neid minter quem tienxia waldh. 
Ed is gwaukaniesc rehve ex Sauron iom Megil id domination uper Medioghehrd, ed ispet abplu con un kathire flotte ed pelu seghelvs, liend do Umbarland. Tem staur ed splendid eent i Nùmenoris quem Saurons wi slougs likweer iom ed Sauron fuschiousit, dahsit homage ed bud humil-ye sieni pardon. Api enum Ar-Pharazôn, in sien foll gurur, brighit ka prisoner do Nùmenor. Pos pau, Sauron proe-manghien iom Roy ed vinihsit eys Concil, ed mox is temserih ia kerds vasyen Nùmenoris, ploisko ta iom pauk subsistend Dervs. 
Ed Sauron lugh ei Roy, ei declarend od brungiet yugwit quel vikreigiet ia Nemerti Lands, ed od id saul ziel ios Ban eet oistambhes ibs Menscenroys uperwehnde i Valar. « Poittent, iey is, ies Megil Roys kape ir deulgen ». 
Khvil-ye akowsicit Ar-Pharazôn tei logos isghi khissit sien diens decline ed iom hantit paur de mohrt. Is tajhisiet id jabbarsto squader aiwo viden in tod mund ed kun quanto buit gatov, is oiswehnihsit ays ed abplu. Ed is transgress id Ban im Valar, abkorelnd contra i Swamens Occidents kay sib udkatue yugwit ud i. Bet quan Ar-Pharazôn lans ep id ripa os Aman id Sahide, i Valar tyohgv ir maund ed appelleer iom Oin, ed megil changes interveneer do tod mund. Nùmenor buit destrugen ed id mar guriegh id, ed ia Nemerti Lands buir lun proaiw ex ia circules ios mund. It ensit Nùmenors klewos. 
I sensti chefs im Dervs, Elendil ed eysi sons, skiep id Submersiono med nev navs wehghend un semen os Nimloth ed ia Sept Peluspohc Petras (dons im Eldar ei Dom), ed pleund ep ia ptergs os un staur storm, buir xubht ep Medioghehrds caust. Ter, nordwesti, pag ies ia Nùmenori roydems in exile, Arnor ed Gondor. Elendil buit ir Megil Roy ed is gwivit nordi, in Annûminas, ed eysims sons buit betrusen id waldh uper id Sud. Ies sul Osgiliath, inter Minas Ithil ed Minas Anor, nedalg ud id synor os Mordor. Iesghi mohn id catastrophe hiebit bariem brighen id brungos ios nehc os Sauron. 
Bet to ne hieb wakyet. Sauron hieb esto dribhto do Nùmenors naufrage, yoitkwe hieb nohcen eys krewos, lakin hieb eys ansu endergwohmto do Medioghehrd, ansu ex pur haines, bohrt ab un teniwind. Ed naiweti ghohd is endue un skeip khauris ibs okwims im Menscen, sontern bihsit is alnos kyehrsen ed hideus, ed kongcio wieldh is tik med terror. Is rik Mordor ed mien ter kohlen diu silent. Bet eys grassabo buit gargic kun is math od Elendil, quom is haiss meist, hieb ei antsalgen, ed os is gadabihsit un rig engwn eys grances. 
Itak is oispohd, ed pos pau declarit weir im Exileits, ibo ti vidarient. Orodûin, iter meis, embrasit-se, ed gwohl ia flammes, ed in Gondor buit namt « Amon Amarth », Fatmont. Yed Sauron hiebit plact pior aus, pre eys wi forces hieb rewardht, menxu unte eys absence hieb crohsct id stieure os Gil-Galad, ed per id Senst Alliance conclus contra iom, Sauron buit vict ed is lus id Oin Ring. It ens id Dwot Aiwo.
Category:Ringenpoti